《雨后晨出荥泽道中寄嘉仲明府》
宋代·周行己

宿雨郊原润，新晴禾黍香。天高晨气静，地阔野风凉。

忽忽忧群盗，悁悁怀故乡。摄官聊免死，何敢论行藏。

作者简介：温州永嘉人，字恭叔，号浮沚。哲宗元祐六年进士。师事程颐。徽宗崇宁中，官至太学博士。后为齐州教授，发明中庸之旨，邑人始知有伊洛之学。大观三年，罢归，筑浮沚书院以讲学。宣和中，除秘书省正字。有《浮沚集》。